Man op Noordwes-plaas geskietFoto: Pexels ’n Man is Maandagmiddag op ŉ plaas, Rooikuil, in Hartbeesfontein in Noordwes geskiet. Volgens Ian Cameron, AfriForum se hoof van gemeenskapsveiligheid, is die man 62. Kapt. Aafje Botma, woordvoerder van die polisie, het aan Maroela Media bevestig die voorval het omstreeks 16:00 plaasgevind. “Daar word beweer Kallie van Heerden was buite die huis by die motorhuis toe drie onbekende mans hom oorval het. Hy is in sy lyf geskiet, en sover ons kennis strek is hy na Wilmed Park Hospitaal in Klerksdorp gehaas,” het Botma gesê. Cameron het gesê Van Heerden is deur die long geskiet. Volgens Botma het die drie aanvallers te voet van die toneel gevlug met drie vuurwapens. Die man was alleen by die huis ten tyde van die voorval. “Sy vrou was nie in daardie stadium tuis nie.” Die polisie ondersoek sake van huisroof en poging tot moord. Niemand is nog in verband met die voorval in hegtenis geneem nie.